CELEX: 52020PC0469
Language: da
Date: 2020-08-24
Title: Forslag til RÅDETS GENNEMFØRELSESAFGØRELSE om midlertidig støtte til Spanien i henhold til Rådets forordning (EU) 2020/672 til mindskelse af risiciene for arbejdsløshed i en nødsituation som følge af covid-19-udbruddet

EUROPA-KOMMISSIONEN
            Bruxelles, den 24.8.2020
            COM(2020) 469 final
            2020/0222(NLE)
            Forslag til
            RÅDETS GENNEMFØRELSESAFGØRELSE
            om midlertidig støtte til Spanien i henhold til Rådets forordning (EU) 2020/672 til mindskelse af risiciene for arbejdsløshed i en nødsituation som følge af covid-19-udbruddet
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Ved Rådets forordning (EF) 2020/672 ("SURE-forordningen") fastsættes den retlige ramme for Unionens finansielle støtte til medlemsstater, der oplever eller er i alvorlig risiko for en alvorlig økonomisk forstyrrelse som følge af covid-19-udbruddet. Støtten inden for rammerne af SURE har primært til formål at finansiere arbejdsfordelingsordninger eller lignende foranstaltninger, der tager sigte på at beskytte arbejdstagere og selvstændige og dermed mindske forekomsten af arbejdsløshed og indkomsttab, samt, som supplement, med henblik på finansiering af visse sundhedsrelaterede foranstaltninger, navnlig på arbejdspladsen.
            
            
               Den 3. august 2020 anmodede Spanien om finansiel støtte fra Unionen under SURE-forordningen. I henhold til SURE-forordningens artikel 6, stk. 2, har Kommissionen hørt de spanske myndigheder med henblik på at kontrollere, om der er sket en pludselig og kraftig stigning i de faktiske og planlagte udgifter, som er direkte forbundet med arbejdsfordelingsordningen for medarbejdere, lignende foranstaltninger særligt rettet mod selvstændige og arbejdstagere i turistbranchen samt sundhedsydelserne til arbejdstagere smittet med covid-19, der er indført som reaktion på covid-19-pandemien. Foranstaltningerne vedrører navnlig: 
            
            
               (a)lønkompensation på op til 70 % af medarbejdernes grundløn for hjemsendte medarbejdere inden for rammerne af "ERTE-ordningen" ("Expediente de Regulación Temporal de Empleo"). Kompensationen udgør højst 1 098,09 EUR pr. måned, men beløbet kan hæves til 1 254,96 EUR pr. måned eller 1 411,83 EUR pr. måned afhængigt af antallet af børn, der er under modtagerens forældremyndighed
            
            
               (b)fuld eller delvis fritagelse for indbetaling af socialsikringsbidrag, afhængigt af arbejdsgiverens størrelse og måneden på året, for de medarbejdere, der er omfattet af ERTE-ordningen. Denne fritagelse medfører mistede indtægter for regeringen, som i henhold til Rådets forordning (EU) 2020/672 kan betragtes som svarende til offentlige udgifter
            
            
               (c)en ydelse for "indstilling af aktiviteten" (dvs. for fuld eller delvis suspension af selvstændig erhvervsaktivitet) og fritagelse for tilknyttede socialsikringsbidrag. Under foranstaltningen ydes der månedlige betalinger til virksomheden, så længe den skal være lukket, eller hvis dens omsætning (hvis den åbner igen) er reduceret med mere end 75 % 
            
            
               (d)en ydelse til "faste sæsonarbejdere" i turistbranchen, som ikke har kunnet genoptage deres aktivitet på de planlagte datoer 
            
            
               (e)en fritagelse for arbejdsgivere for indbetaling af socialsikringsbidrag (med 50 %) med henblik på at støtte "bevarelse af beskæftigelsen i turistbranchen", mens der er undtagelsestilstand og derefter, samtidig med at der opretholdes et minimumsniveau for social beskyttelse for adskillige kategorier af arbejdstagere. Med udgangspunkt i de gennemsnitlige samlede månedlige udgifter og antallet af personer, som virksomhederne har modtaget tilskud til, giver det en gennemsnitlig udgift pr. person pr. måned på ca. 192 EUR
            
            
               (f)sundhedsydelser til arbejdstagere, der er fraværende på grund af covid-19 (arbejdstagere, der enten er i forebyggende isolation eller er smittet med covid-19). Foranstaltningen svarer til arbejdsulykkeordningen (dvs. højere ydelser, som udbetales af socialsikringsfonden fra den første sygedag), og ydelserne udgør højst 75 % af grundlønnen. 
            
            
               Spanien har fremsendt de nødvendige oplysninger til Kommissionen. 
            
            
               Under hensyntagen til den foreliggende dokumentation foreslår Kommissionen, at Rådet vedtager en gennemførelsesafgørelse om at yde finansiel støtte til Spanien i henhold til SURE-forordningen til støtte for ovennævnte foranstaltninger.
            
            
               •Sammenhæng med de gældende regler på samme område
            
            
               
                  Dette forslag er i fuld overensstemmelse med Rådets forordning (EU) 2020/672, i henhold til hvilken forslaget fremsættes.
               
               
                  Forslaget er et supplement til et andet EU-retsinstrument, der har til formål at yde støtte til medlemsstaterne i nødsituationer, nemlig Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond ("forordning (EF) nr. 2012/2002"). Europa-Parlamentets og Rådets forordning (EU) 2020/461 blev vedtaget den 30. marts og indeholder ændringer til førnævnte instrument, som udvider dets anvendelsesområde til at omfatte større folkesundhedskriser og fastlægger, hvilke specifikke tiltag der er berettigede til finansiering. 
               
            
            
               •Sammenhæng med Unionens politik på andre områder
            
            
               
                  Forslaget indgår i en række foranstaltninger, der er udarbejdet som reaktion på den aktuelle covid-19-pandemi, blandt andet investeringsinitiativet som reaktion på coronavirusset, og det supplerer andre instrumenter til støtte for beskæftigelsen såsom Den Europæiske Socialfond og Den Europæiske Fond for Strategiske Investeringer (EFSI)/InvestEU. Ved i dette særlige tilfælde med covid-19-udbruddet at gøre brug af lånoptagelse og långivning til støtte for medlemsstaterne fungerer dette forslag som en ekstra sikkerhedsforanstaltning til at finansiere arbejdsfordelingsordninger og lignende foranstaltninger, der bidrager til at beskytte arbejdspladser og dermed arbejdstagere og selvstændige mod risikoen for arbejdsløshed. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
         
         
            
               •Retsgrundlag
            
            
               
                  Retsgrundlaget for dette instrument er Rådets forordning (EU) 2020/672.  
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  Forslaget fremsættes i forlængelse af en anmodning fra en medlemsstat og er et udtryk for europæisk solidaritet, idet der ydes finansiel støtte fra Unionen i form af midlertidige lån til en medlemsstat, der er berørt af covid-19-udbruddet. Som en ekstra sikkerhedsforanstaltning vil denne finansielle støtte midlertidigt understøtte regeringens øgede offentlige udgifter til arbejdsfordelingsordninger og lignende foranstaltninger for at hjælpe dem med at beskytte arbejdspladser og dermed arbejdstagere og selvstændige mod risikoen for arbejdsløshed og tab af indkomst.
               
               
                  Denne støtte vil hjælpe den berørte befolkning og bidrage til at mindske de direkte samfundsmæssige og økonomiske virkninger af den aktuelle covid-19-krise. 
               
            
            
               •Proportionalitetsprincippet
            
            
               
                  Forslaget overholder proportionalitetsprincippet. Det går ikke videre, end hvad der er nødvendigt for at nå instrumentets mål. 
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  På grund af det presserende behov for at udarbejde forslaget, således at Rådet kan vedtage det i tide, kunne der ikke gennemføres en høring af de berørte parter.
               
            
            
               •Konsekvensanalyse
            
            
               
                  På grund af forslagets hastende karakter er der ikke foretaget nogen konsekvensanalyse.
               
            
            
               4.VIRKNINGER FOR BUDGETTET
            
            
               
                  Kommissionen bør kunne optage lån på de finansielle markeder med henblik på videreudlån til medlemsstater, der anmoder om finansiel støtte inden for rammerne af SURE-instrumentet. 
               
            
            
               Ud over garantierne fra medlemsstaterne indeholder ordningen andre sikkerhedsforanstaltninger for at sikre dens finansielle soliditet:
            
            
               ·en stringent og konservativ tilgang til økonomisk forvaltning
            
            
               ·en sammensætning af låneporteføljen, der begrænser koncentrationsrisikoen, den årlige eksponering og en overdreven eksponering for de enkelte medlemsstater, samtidig med at der sikres tilstrækkelige ressourcer til de medlemsstater, hvor behovet er størst, samt
            
            
               ·muligheder for refinansiering af gæld.
            
            
               2020/0222 (NLE)
            
            
               Forslag til
            
         
         
            
               RÅDETS GENNEMFØRELSESAFGØRELSE
            
            
               om midlertidig støtte til Spanien i henhold til Rådets forordning (EU) 2020/672 til mindskelse af risiciene for arbejdsløshed i en nødsituation som følge af covid-19-udbruddet
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets forordning (EU) 2020/672 af 19. maj 2020 om oprettelse af et europæisk instrument for midlertidig støtte til mindskelse af risiciene for arbejdsløshed i en nødsituation (SURE) som følge af covid-19-udbruddet
                  1
               , særlig artikel 6, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den 3. august 2020 anmodede Spanien om finansiel støtte fra Unionen med henblik på at supplere landets nationale indsats for at imødegå virkningerne af covid-19-udbruddet og dets socioøkonomiske konsekvenser for arbejdstagerne. 
            
            
               (2)Covid-19-udbruddet og de ekstraordinære foranstaltninger, som Spanien har gennemført for at dæmme op for udbruddet og de socioøkonomiske og sundhedsrelaterede konsekvenser heraf, forventes at få dramatiske følger for de offentlige finanser. Ifølge Kommissionens forårsprognose 2020 forventedes Spanien at have et offentligt underskud og en offentlig gæld på henholdsvis 10,1 % og 115,6 % af bruttonationalproduktet (BNP) ved udgangen af 2020. Ifølge Kommissionens mellemliggende sommerprognose 2020 forventes Spaniens BNP at falde med 10,9 % i 2020. 
            
            
               (3)Covid-19-udbruddet har fastlåst en væsentlig del af arbejdsstyrken i Spanien. Dette har ført til en pludselig og kraftig stigning i de offentlige udgifter i Spanien som følge af arbejdsfordelingsordningen, lignende ordninger målrettet mod selvstændige og arbejdstagere i turistbranchen samt støtte til folkesundhedsmæssige foranstaltninger, jf. betragtning 4-9.
            
            
               (4)Nærmere bestemt blev der ved "kongeligt lovdekret 8/2020", "kongeligt lovdekret 11/2020" og "kongeligt lovdekret 24/2020", som der henvises til i Spaniens anmodning af 3. august 2020, indført mulighed for lønkompensation på op til 70 % af medarbejderens grundløn for hjemsendte medarbejdere under ERTE-arbejdsfordelingsordningen ("Expediente de Regulación Temporal de Empleo"). Kompensationen udgør højst 1 098,09 EUR pr. måned, men beløbet kan hæves til 1 254,96 EUR pr. måned eller 1 411,83 EUR pr. måned afhængigt af antallet af børn, der er under modtagerens forældremyndighed
            
            
               (5)Myndighederne har desuden indført fuld eller delvis fritagelse for indbetaling af socialsikringsbidrag, afhængigt af arbejdsgiverens størrelse og måneden på året, for de medarbejdere, der er omfattet af ERTE-ordningen. Denne fritagelse medfører mistede indtægter for regeringen, som i henhold til Rådets forordning (EU) 2020/672 kan betragtes som svarende til offentlige udgifter.
            
            
               (6)For selvstændige har myndighederne indført en ydelse for "indstilling af aktiviteten" (dvs. for fuld eller delvis suspension af selvstændig erhvervsaktivitet) og en fritagelse for tilknyttede socialsikringsbidrag. Under foranstaltningen ydes der månedlige betalinger til virksomheden, så længe den skal være lukket, eller hvis dens omsætning (hvis den åbner igen) er reduceret med mere end 75 %. 
            
            
               (7)På grundlag af "kongeligt lovdekret 15/2020", som der henvises til i Spaniens anmodning af 3. august 2020, er der også indført månedlige betalinger til "faste sæsonarbejdere" i turistbranchen, som ikke har kunnet genoptage deres aktivitet på de planlagte datoer på grund af covid-19-udbruddet.
            
            
               (8)Ved "kongeligt lovdekret 8/2019", "kongeligt lovdekret 12/2019", "kongeligt lovdekret 7/2020" og "kongeligt lovdekret 25/2020", som der henvises til i Spaniens anmodning af 3. august 2020, blev der indført en fritagelse for arbejdsgivere for indbetaling af socialsikringsbidrag (med 50 %) med henblik på at støtte "bevarelse af beskæftigelsen i turistbranchen", mens der er undtagelsestilstand og derefter, samtidig med at der opretholdes et minimumsniveau for social beskyttelse for adskillige kategorier af arbejdstagere. Med udgangspunkt i de gennemsnitlige samlede månedlige udgifter og antallet af personer, som virksomhederne har modtaget tilskud til, giver det en gennemsnitlig udgift pr. person pr. måned på ca. 192 EUR.
            
            
               (9)Endelig har Spanien på grundlag af "kongeligt lovdekret 6/2020" og "kongeligt lovdekret 13/2020", som der henvises til i Spaniens anmodning af 3. august 2020, udvidet sundhedsdækningen til at omfatte arbejdstagere, der er fraværende på grund af covid-19 (arbejdstagere, der enten er i forebyggende isolation eller er smittet med covid-19). Foranstaltningen svarer til arbejdsulykkeordningen (dvs. højere ydelser, som udbetales af socialsikringsfonden fra den første sygedag), og ydelserne udgør højst 75 % af grundlønnen. 
            
            
               (10)Spanien opfylder de i artikel 3 i forordning (EU) 2020/672 nævnte betingelser for at anmode om finansiel støtte. Spanien har forelagt Kommissionen passende dokumentation for, at de faktiske og planlagte offentlige udgifter efter den 1. februar 2020 er steget med 23 803 573 600 EUR som følge af de nationale foranstaltninger, der er truffet for at imødegå de socioøkonomiske virkninger af covid-19-udbruddet. De øgede udgifter, som er direkte forbundet med ERTE-arbejdsfordelingsordningen og lignende foranstaltninger, der er særlig målrettet mod selvstændige og arbejdstagere i turistbranchen, udgør en pludselig og kraftig stigning på grund af den næsten øjeblikkelige og hidtil usete stigning i antallet af personer, der er omfattet af disse ordninger, og størrelsen af de relaterede ydelser i Spanien. Spanien agter at finansiere 1 660 000 000 EUR af det øgede udgiftsbeløb ved hjælp af midler fra Unionen. 
            
            
               (11)Kommissionen har hørt Spanien og konstateret, at der er sket en pludselig og kraftig stigning i de faktiske og planlagte offentlige udgifter, der er direkte forbundet med arbejdsfordelingsordninger og lignende foranstaltninger samt indførelsen af relevante sundhedsrelaterede foranstaltninger i forbindelse med covid-19-udbruddet som omhandlet i anmodningen af 3. august 2020, jf. artikel 6 i forordning (EU) 2020/672. 
            
            
               (12)Der bør derfor ydes finansiel støtte med henblik på at hjælpe Spanien med at imødegå de socioøkonomiske virkninger af den alvorlige økonomiske forstyrrelse som følge af covid-19-udbruddet.
            
            
               (13)Denne afgørelse bør ikke berøre udfaldet af eventuelle sager om forvridning af det indre marked, som anlægges, navnlig i henhold til artikel 107 og 108 i TEUF. Den fritager heller ikke medlemsstaterne for i henhold til artikel 108 i TEUF at underrette Kommissionen om eventuelle statsstøtteprojekter.
            
         
         
            
               (14)Spanien bør regelmæssigt underrette Kommissionen om gennemførelsen af de planlagte offentlige udgifter, således at Kommissionen kan vurdere, i hvilket omfang landet har afholdt disse udgifter.
            
            
               (15)Afgørelsen om at yde finansiel støtte er blevet truffet under hensyntagen til de eksisterende og forventede behov i Spanien samt anmodninger om finansiel støtte i henhold til forordning (EU) 2020/672, som andre medlemsstater allerede har indgivet eller har planlagt at indgive, samtidig med at principperne om ligebehandling, solidaritet, proportionalitet og gennemsigtighed anvendes. Navnlig er lånebeløbet fastsat således, at det sikrer overensstemmelse med de forsigtighedsregler, der gælder for låneporteføljen som fastsat i Rådets forordning (EU) 2020/672 — 
            
            
               VEDTAGET DENNE AFGØRELSE: 
            
            
               Artikel 1
            
            
               Spanien opfylder betingelserne i artikel 3 i forordning (EU) 2020/672.  
            
            
               Artikel 2
            
            
               1. Unionen stiller et lån på højst 21 324 820 449 EUR til rådighed for Spanien. Lånet har en maksimal gennemsnitlig løbetid på 15 år.
            
            
               2. Rådighedsperioden for den finansielle støtte, der ydes ved denne afgørelse, er 18 måneder fra den første dag efter denne afgørelses ikrafttræden. 
            
            
               3. Kommissionen stiller Unionens finansielle støtte til rådighed for Spanien i maksimalt 10 rater. En rate kan udbetales i en eller flere trancher. Løbetiden for trancherne under den første rate kan være længere end den maksimale gennemsnitlige løbetid, der er fastsat i stk. 1. I så fald fastsættes løbetiden for de efterfølgende trancher således, at den i stk. 1 omhandlede maksimale gennemsnitlige løbetid overholdes, når alle rater er udbetalt. 
            
            
               4. Den første rate frigives under forbehold af, at den i artikel 8, stk. 2, i forordning (EU) 2020/672 omhandlede låneaftale, træder i kraft. 
            
            
               5. Spanien afholder Unionens finansieringsomkostninger, der er omhandlet i artikel 4 i forordning (EU) 2020/672, for hver rate samt Unionens eventuelle gebyrer, omkostninger og udgifter i forbindelse med finansieringen. 
            
            
               6. Kommissionen træffer afgørelse om størrelsen af raterne og frigivelsen heraf samt om tranchernes størrelse. 
            
            
               Artikel 3 
            
            
               Spanien kan finansiere følgende foranstaltninger:
            
            
               (a)ERTE-arbejdsfordelingsordningen ("Expediente de Regulación Temporal de Empleo") for medarbejdere som fastsat ved kongeligt lovdekret 8/2020 af 17. marts (kapitel II, artikel 22-28), kongeligt lovdekret 18/2020 af 12. maj og kongeligt lovdekret 24/2020 af 26. juni (artikel 1-7)
            
            
               (b)de særlige foranstaltninger vedrørende indbetalingen af socialsikringsbidrag for medarbejdere, der er omfattet af ERTE-ordningen, som fastsat ved kongeligt lovdekret 8/2020 af 17. marts (kapitel II, artikel 22-28), kongeligt lovdekret 18/2020 af 12. maj og kongeligt lovdekret 24/2020 af 26. juni (kapitel I, artikel 4) 
            
            
               (c)ydelsen i forbindelse med "indstilling af aktiviteten" og de dertil hørende fritagelser for indbetaling af socialsikringsbidrag som fastsat ved kongeligt lovdekret 8/2020 af 17. marts (artikel 17), som ændret ved kongeligt lovdekret 11/2020 af 31. marts (slutbestemmelse 1.8) og kongeligt lovdekret 24/2020 af 26. juni (artikel 8) 
            
            
               (d)støtteordningen for "faste sæsonarbejdere" som fastsat ved kongeligt lovdekret 15/2020 af 21. april (slutbestemmelse 8)
            
            
               (e)den delvise fritagelse for arbejdsgivere for indbetaling af socialsikringsbidrag til støtte for "bevaring af beskæftigelsen i turistbranchen" som fastsat ved kongeligt lovdekret 8/2019 af 8. marts, kongeligt lovdekret 12/2019 af 11. oktober, kongeligt lovdekret 7/2020 (artikel 13) af 12. marts og kongeligt lovdekret 25/2020 (slutbestemmelse 4)
            
            
               (f)sundhedsydelser til arbejdstagere, der er fraværende som følge af covid-19, som fastsat ved kongeligt lovdekret 6/2020 af 10. marts (artikel 5) og kongeligt lovdekret 13/2020 af 7. april (slutbestemmelse 1). 
            
         
         
            
               Artikel 4
            
            
               Spanien underretter senest den [DATO: seks måneder efter datoen for offentliggørelsen af denne afgørelse] og derefter hver sjette måned Kommissionen om afholdelsen af de planlagte offentlige udgifter, indtil alle de planlagte offentlige udgifter er blevet afholdt.
            
            
               Artikel 5
            
            
               Denne afgørelse er rettet til Kongeriget Spanien.
            
            
               Artikel 6
            
            
               Denne afgørelse offentliggøres i Den Europæiske Unions Tidende. 
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 159 af 20.5.2020, s. 1.